הוועדה המיוחדת לעניין נגיף הקורונה החדש ולבחינת היערכות המדינה למגפות ולרעידות אדמה, כנסת 23, פרוטוקול מספר 54, 2020-08-18 13:00

יפעת שאשא ביטון: אני פותחת, ברשותכם, את דיון הוועדה בנושא בחינת מתווה להחזרת פעילות ענף התערוכות המקצועיות בישראל.

יפעת שאשא ביטון: אני מוכרחה לומר שזה ענף שעולה מפעם לפעם על שולחן הוועדה ובכל פעם אנחנו אומרים גם לחבר הכנסת מיקי לוי שנקדיש לזה דיון ייעודי, אז לבקשתו אנחנו אכן עושים את זה ואנחנו נאפשר לחבר הכנסת מיקי לפתוח.

יפעת שאשא ביטון: לפני כן משפט שעכשיו בשיחת החולין יצא שעלה וצף, אנחנו כל הזמן מדברים מול משרד הבריאות, אבל צריך לומר ביושר, התפקיד של משרד הבריאות הוא לדאוג לבריאות והתפקיד שלנו כאן בוועדה זה לאזן את הבריאות עם הכלכלה ומיקי לוי רוצה עכשיו לדבר בעיקר על הכלכלה, אז בבקשה, הבמה שלך.

מיקי לוי: תודה רבה, גברתי.

מיקי לוי: תודה רבה על ההיענות לקיום הדיון החשוב הזה.

מיקי לוי: בין יתר הדברים שהוועדה טיפלה ובין יתר הדברים שלקחנו על עצמנו לקחתי על עצמי את הנישה הזו של קידום מתווה להחזרת פעילות של ענף התערוכות המקצועיות בישראל.

מיקי לוי: אני רוצה להסביר.

מיקי לוי: אין מדובר בתערוכה שמוכרת רהיטים ומקררים, לא, מדובר בתערוכות מקצועיות ששם יש פעם מוצרי מזון, פעם מכונות חקלאיות עם זה, תיכף ידברו אנשים שמבינים יותר איזה תערוכות, או פעם לא יודע מה, משהו שהמציאו בישראל, טכנולוגיה וכהנה וכהנה.

מיקי לוי: לא מדובר בתערוכה מסחרית שהציבור הרחב מגיע, קונה מקררים, קונה תנורי חימום או מזגנים, ממש לא, אלא מדובר בתערוכות מקצועיות.

מיקי לוי: למשל תערוכה שעומדת בפתח, לתחילת החודש העשירי, היא תערוכת מזון של יצרנים ישראלים.

מיקי לוי: תערוכת המזון הזו שואבת לתוכה קניינים מקומיים, קניינים מכל העולם, התחדשו הטיסות, גם חלקם יגיעו, חלקם גם יראו שכל מוצרי המזון יהיו מרוכזים בזום ויוכלו לקנות אותם דרך הזום.

מיקי לוי: אני גם קיבלתי פניות מקהילות יהודיות בעולם שהתערוכה הספציפית הזו מאוד מאוד חשובה להם כי יש שם מוצרי מזון ישראליים כשרים ויש סופרים כשרים בכל העולם והם רוצים לרכוש על ידי קניינים שלהם ולכן זה בא מכל הפינות.

מיקי לוי: מדובר ב-12,000 עובדים במקום, ממכין הסנדוויצ'ים עד המנקה, עד המאבטח ועד התאורן ועד הבודק בשער וכו' וכו'.

מיקי לוי: 12,000 עובדים בתערוכות מקצועיות מכניסים כ-20 מיליארד שקל תרומה לתוצר.

מיקי לוי: 20 מיליארד שקל, שתבינו.

מיקי לוי: ה-12,000 עובדים, אני מכפיל אותם בשלוש או ארבע נפשות בממוצע, אני לא יודע כמה, זה המון אנשים שחיים על המקום הזה.

מיקי לוי: 20 מיליארד שקל לתוצר בימים טרופים אלה זה המון המון כסף.

מיקי לוי: האנשים שאמונים שם, ואני קיימתי איתם ישיבות, כבר הכינו את התו הסגול, לקחו והכינו את התו הסגול, יש שליטה מלאה על כל כניסה להאנגר, אפשר לבדוק חום, אפשר להגביל את מספר הנכנסים, אפשר לדאוג שהמטרים יהיו על פי אמות המידה שיקבע המשרד.

מיקי לוי: הכי מחמיר, אגב, כי מדובר בהאנגרים גדולים, שיקבע משרד הבריאות.

מיקי לוי: הפתיחה שלהם מאוד מאוד חשובה, הם מוכנים לפתוח מחר בבוקר, אבל מכיוון שיש הכנות ומכיוון שיש תאורנים ומכיוון שיש פרסומות אז בסופו של דיון, אני כבר מקדים ואומר, אני לא רוצה ל-1.9, אני רוצה להניע את הכלכלה כי אפשר יותר מכל מקום אחר, יותר ממטוס, יותר מרכבת קלה, לשלוט על האנשים שנכנסים להאנגר הענק הזה שהוא בגודל של שלושה מטוסים, בגודל של חמישה קרונות רכבת קלה בירושלים ששם נדחפים 150 איש ולא שומרים, לצערי, כמו שצריך.

מיקי לוי: רק לידיעתכם, פרופ' גרוטו, לפני כחודש ושבוע וחצי התקיימה שם בחינה ל-1,000 אחיות.

מיקי לוי: זה מצוין, זה בסדר, אני מברך על כך, שמרו על הכללים, ולא הייתי מעז לבוא ולהגיד את זה יום לפני כדי לבטל בצורה כזו או אחרת את הבחינה, זה חשוב כי גם אחיות חסר למדינת ישראל.

יפעת שאשא ביטון: זה קרה, אגב, גם למתווכים וגם לעוד מקצועות נוספים.

מיקי לוי: אני בכוונה נתתי את משרד הבריאות, הוא קרוב ללבי.

מיקי לוי: אני לא אומר את זה בציניות, אני אומר את זה באמת, עם כל האחריות שהם לוקחים על עצמם אני לא רוצה להיות במקום פרופ' גרוטו אפילו אם היה לי תואר פרופסורה.

מיקי לוי: לא, יש לי את הצרות שלי.

מיקי לוי: אתה מחייך מתחת למסכה.

יפעת שאשא ביטון: אז מה אתה מציע?

יפעת שאשא ביטון: אתה אמרת לא ה-1 בספטמבר.

מיקי לוי: אני הזמנתי ברשות הוועדה שלושה מהמנהלים של גני התערוכה בתל אביב, אפשר לפתוח כי המרחק בין האנגר להאנגר הוא עצום, אפשר לפתוח כי אפשר להגביל את מספר הנכנסים לכל האנגר, לבדוק להם חום בכניסה.

מיקי לוי: אפשר שם לעשות בדיקה יותר מכל מקום אחר, יותר מאשר בקרון רכבת קלה בירושלים או באוטובוס בירושלים.

מיקי לוי: אנחנו מוכנים, ואני אומר את זה בשמם, לעמוד בכל ההוראות המחמירות של משרד הבריאות, 20 מיליארד שקל לכלכלה הישראלית, 20 מיליארד שקל תוצר, זה חשוב לי כאיש כלכלה מאוד מאוד מאוד.

מיקי לוי: לכן אנחנו נמלא את כל ההוראות.

מיקי לוי: אני מבקש לקבוע תאריך, מכיוון שהכול מוכן, אפשר לבוא ממשרד הבריאות ולבקר ולבדוק, הכול מוכן על פי התו הסגול המאוד מחמיר, האנשים שם הכינו, אני מבקש ב-15.9 לפתוח לפתוח לפתוח.

מיקי לוי: תודה רבה.

יפעת שאשא ביטון: תודה רבה, חבר הכנסת מיקי לוי.

יפעת שאשא ביטון: אנחנו נאפשר לאורחים כאן לפי סדר הרישום לדבר.

יפעת שאשא ביטון: נתחיל עם ישראלה אינשטיין.

יפעת שאשא ביטון: בבקשה, יו"ר ענף התערוכות.

ישראלה שטיר אינשטיין: ישראלה שטיר אינשטיין, אני הבעלים של קבוצת שטיר, חברה שמארגנת תערוכות.

ישראלה שטיר אינשטיין: אני מודה למיקי לוי ולוועדה הנכבדה על זה שהזמנתם אותי להציג את העמדה שלנו ואני אמשיך, לא אחזור על מה שמיקי אמר, אבל אני רוצה להבהיר, תערוכה מקצועית זו תערוכה שהיא יותר בטוחה מקניון, בטוח מתערוכת הלגו שמתקיימת עכשיו בחולון עם כל הילדים, שאין לי מושג למה מותר שתהיה תערוכת לגו.

יפעת שאשא ביטון: היא חשובה מאוד.

ישראלה שטיר אינשטיין: חשובה, אבל גם היה חשוב - - -

מיקי לוי: מאוד חשובה.

ישראלה שטיר אינשטיין: אבל גם פרופ' גרוטו יודע שהיה בטח חשוב כנס ותערוכה, שהייתי צריכה לקיים והוא נדחה, של מנהלי בתי חולים ושל קידום כל מיני פיתוחים של ציוד רפואי.

ישראלה שטיר אינשטיין: בטוח שבאירוע כזה אנשים ייזהרו ויודעים איך לא להידבק ויודעים כל אחד מי נכנס.

ישראלה שטיר אינשטיין: אף אחד לא יכול לבוא לתערוכות שלנו, אנשים לא יכולים לבוא בלי שהם נרשמים מראש, הם חייבים להירשם, אנחנו יודעים את הפרטים של כל אחד ואם יש כאלה שלא נרשמו מראש באתר, אם הם מגיעים למקום אפשר לסדר, בדיוק כמו שיושבים כאן עם חלונות כאלה, הם צריכים לפני כן למלא טופס עם כל הפרטים האישיים שלהם, הם צריכים למדוד חום, הם צריכים לתת הצהרת בריאות ויש את כל האמצעים בשביל לפקח על זה שזה יהיה מאה אחוז לפי כל דרישה ויותר.

ישראלה שטיר אינשטיין: אפשר באולמות של אקספו תל אביב, יושב לידי מנכ"ל אקספו תל אביב, שהם מאוד גדולים, 5,000, 6,000, 10,000 מטר, להחליט מה שכבר בזמנו ניהלנו דיונים עם פרופ' גרוטו, אחד לארבעה או אחד לשבעה בזמן נתון לאנשים, לשמור על מרחק.

ישראלה שטיר אינשטיין: לא נוגעים שם, לא קונים שם, מסתובבים בשביל לראות.

ישראלה שטיר אינשטיין: גם אם אנחנו מדברים על תערוכת מזון שאמורה להיות בסוף חודש נובמבר, זו תערוכה של קניינים, אסור בשום אופן להכניס קהל רחב כי זה רק מפריע לעשות את העסקים.

ישראלה שטיר אינשטיין: חברות מגיעות בשביל להציג את המוצרים שלהם לרשתות, לבתי מלון, למסעדות, לקייטרינג, כל מי שבא לשם זה רק אנשי מקצוע, הם באים בשביל להתרשם ממוצרי חקלאות חדשים, ממוצרי מזון חדשים, מכל מיני פיתוחים חדשים, וכמובן, כמו שציין מיקי, הם גם מקבלים פניות דרך סוכנים מקומיים מכיוון שאנחנו כרגע לא בונים על חו"ל.

ישראלה שטיר אינשטיין: אם אפשר יהיה אדרבא, אבל אנחנו כרגע בונים רק על שוק מקומי ואנחנו אומרים שמבחינת השוק המקומי יש כאן קניינים שקונים עבור כל אותן חנויות בעולם שמחפשות מזון כשר, שזה מאוד חשוב ליהודים, בטח לפני ראש השנה.

ישראלה שטיר אינשטיין: עכשיו אנחנו ממש ממש מתחננים לפתיחה כי זה תהליך, אם אני לא יודעת היום, כשאני יוצאת מכאן, שב-15 בספטמבר יש לי אור ירוק, בתנאים שאנחנו נעמוד בהם, לא יהיה השנה כי 2020 כבר אבודה ולא יהיה השנה כלום.

ישראלה שטיר אינשטיין: אני רק רוצה להראות לכם, אנחנו היינו אמורים לעשות תערוכה של חשמל ואנרגיה, מקצועית לגמרי, חברת חשמל, כל מיני מתקני אנרגיה, במאי 2020, כשהתחילה הקורונה דחינו אותה לאוקטובר, אותו פרוספקט עם תאריך אחר, לאוקטובר 2020, עכשיו אנחנו כבר דחינו אותה ליוני 2021 ולא נוכל לקיים גם ביוני 21' אם אנחנו לא יודעים שזה נפתר.

ישראלה שטיר אינשטיין: הענף הזה, גם אם אומרים לו לפתוח זה לא חנות שיכולה מחר לפתוח את העסק כי צריך להתארגן, החברות צריכות להתארגן.

מיקי לוי: את זקוקה להם, אפשר למסור את הפרסומים האלה למזכירות הוועדה?

יפעת שאשא ביטון: לא, הדברים ברורים, חבר הכנסת מיקי לוי.

יפעת שאשא ביטון: אנחנו מכירים את זה.

מיקי לוי: זה נותן יותר עוצמה, אני מכיר את הסיפור.

יפעת שאשא ביטון: אנחנו לא צריכים שיציירו לנו.

ישראלה שטיר אינשטיין: ואחד הדברים הכי חשובים, מעבר לאינטרס של הענף שאני מייצגת אותו בתור בעלים של חברת תערוכות ובתור סגנית נשיא באיגוד לשכות המסחר, מעבר לזה לפי הנתונים מאתמול בבוקר שהתפרסמו בכל העיתונות וכמובן בכל המדיה על המיתון הנוראי שהמדינה נכנסת אליו, כל תערוכה מקצועית כזו היא מנוע שמניע את המשק.

ישראלה שטיר אינשטיין: היא מעסיקה כמות אדירה של אנשים מסביב, לא רק בעסקים בין האנשים בתוך התערוכה, מסביב, קייטרינג והסעות ומוניות ובתי מלון וכל מה שמסביב, זה מניע את הכלכלה, זה חשוב.

ישראלה שטיר אינשטיין: תודה לכם.

יפעת שאשא ביטון: תודה רבה, ישראלה.

יפעת שאשא ביטון: אני רק אחדד, נאמרו כאן דברים אז תראו שאנחנו שומרים גם על ערנות, דיברת על תערוכת המזון בנובמבר, היא לא רלוונטית לראש השנה, אבל זה לא מוריד מהחשיבות שלה ומכך שצריך ורצוי להיערך.

יפעת שאשא ביטון: לגבי העניין של יציאה היום מכאן, מהוועדה, עם החלטה שזה ייפתח ב-15 בספטמבר, לצערי הרב לנו אין סמכות.

יפעת שאשא ביטון: זה לא משנה, לאף ועדה בכנסת אין סמכות להחליט, זה קבינט הקורונה והממשלה מחליטים, אבל זה בדיוק מה שאנחנו נבקש, בדומה לדיון הקודם, שימצאו את הפתרונות.

יפעת שאשא ביטון: אבל לפני כן נרצה לשמוע למה אתם - - -

ישראלה שטיר אינשטיין: אני רוצה לתקן, אני לא התכוונתי לראש השנה, התכוונתי לפסח.

ישראלה שטיר אינשטיין: אם הם לא יזמינו עכשיו אז לא יהיה להם בפסח.

יפעת שאשא ביטון: אז הנה, נתתי לך את האפשרות, לפחות שבפרוטוקול זה יתוקן.

יפעת שאשא ביטון: תודה רבה.

יפעת שאשא ביטון: חיים עוז, בבקשה, ואחר כך תמיר.

חיים עוז: יש פה בלבול מושגים, הכניסו את התערוכות לקבוצת מונחים של יריד ושל כנס.

חיים עוז: תערוכה זה מושג אחר לחלוטין, היא תערוכה מקצועית, היא מיועדת לאנשי מקצוע, זה לא פתוח לציבור הרחב, זה פתוח רק לציבור שאליו מיועדת התערוכה.

חיים עוז: ישנה שליטה במוזמנים, בנרשמים, ישנה שליטה בכניסה, ישנו פיזור של ביתנים, כלומר זה לא שונה ממתכונת פחות או יותר בראייה כוללת כזו של קניון, של ביתנים, של חנויות.

חיים עוז: ישנה שליטה אבסולוטית על מי שנכנס, ישנו רישום.

חיים עוז: מאז ה-14 במרץ הענף הזה מושבת לחלוטין, אפס פעילות.

חיים עוז: גם לא ניתן להניע שום תהליך בתהליכים האלה.

חיים עוז: 12,000 איש שעובדים בצורה ישירה הם מובטלים מעבודה ועוד קרוב ל-100,000 איש במעגלים השונים שבצורה כזו או אחרת נפגעו.

חיים עוז: המטרה הראשונית היא בראש ובראשונה ליצור איזה שהיא ודאות עסקית.

חיים עוז: צריך למצוא כמובן את האיזון הנכון בין הבריאות לבין העסקים, אין שום כוונה ליצור איזה שהיא פגיעה, אבל לא התקיים מאז ההחלטה על סגירה, על אי פעילות, איזה שהוא דיון מקצועי על סמך נתונים, לא קיימים נתונים, מאחר שזה היה סגור לחלוטין.

חיים עוז: היום אני יכול להגיד לך שלא היה אף מאומת ואף חולה בתערוכות, פשוט לא היו תערוכות, אז אין לנו כאלה.

חיים עוז: לא היו נתונים ולא הוצגו בפנינו נתונים על מנת להגיד למה לא לפתוח.

חיים עוז: ישבנו עם פרופ' גרוטו, עם משרד האוצר ועם משרד הכלכלה וגיבשנו מתווה לפתיחה ב-14.6.

חיים עוז: לצערי בעקבות העלייה בתחלואה העניין הזה נדחה, אבל מאז ועד היום המשרד וכולנו יודעים פחות או יותר איך להתנהל, איך לא ליצור התקהלויות, איך ליצור רישום, איך ליצור ריחוק, איך להתגונן, איך להחיות את הכלכלה לצד הסכנה הבריאותית והדבר הזה, לצערי, לא נעשה.

חיים עוז: אי אפשר להתנתק לגמרי מהצד הכלכלי מפני שתערוכה היא פלטפורמה ליצירת עסקים.

חיים עוז: ברגע שאין את הפלטפורמה הזו ליצירת עסקים ישנה ירידה בעסקים והכוונה שלנו להחיות את הכול ביחד, גם לשמור על הבריאות וגם ליצור את הוודאות הזו.

יפעת שאשא ביטון: תודה רבה, חיים.

יפעת שאשא ביטון: אנחנו רק נחדד ונאמר שזו הסיבה שלא ביקשנו נתוני הדבקה כי פשוט לא הייתם פתוחים, אבל אנחנו כן נבקש את ההתייחסות.

יפעת שאשא ביטון: תמיר דיין, בבקשה.

תמיר דיין: צהריים טובים, גברתי, אני מודה גם לגברתי יושבת ראש הוועדה, גם לפרופ' גרוטו, גם למיקי שמקדם את התחום ולכל הנוכחים, גם על הזמן וגם על האפשרות להשמיע את קולנו.

תמיר דיין: אני תמיר ואני מנכ"ל אקספו תל אביב, מה שנקרא גני התערוכה.

תמיר דיין: גברתי ביקרה בגני התערוכה לפני כמה שבועות, שמונה ביתנים, 300 דונם של כרי דשא ומרחבי ענק, ביתנים שכרגע את חלקם מאכלסים ציוד רפואי של משרד הבריאות ולא תערוכות וכנסים וזה מאוד עצוב.

יפעת שאשא ביטון: ציוד רפואי שמגיע אליכם.

יפעת שאשא ביטון: היינו יחד עם השר.

תמיר דיין: נכון, וזה מאז מרץ.

תמיר דיין: אנחנו מדברים פה על תערוכת המזון, זה לא תערוכת המזון, אני ארגון ציבורי, אני תאגיד עירוני בשליטה מלאה של עיריית תל אביב, האינטרס שלי פה הוא אינטרס ציבורי ואינטרס כלכלי, תערוכת המזון היא אחת מני עשרות תערוכות שמתקיימות באקספו תל אביב מדי שנה, תערוכה של תעשיות רפואיות, תערוכה של ווטק, של טכנולוגיות מים, תערוכה של HLS של home and security, תערוכות של אבטחה, תערוכות של סייבר, תערוכות של 8200, יש אצלנו המון המון תערוכות שהן בעצם מדרבנות ומזרזות תעשייה ישראלית שבה הם שמים את המוצרים שלהם לתצוגה ולעסקים ובעצם על ידי זה מקדמים את התעשייה הישראלית.

תמיר דיין: האבסורד הוא שמאז מרץ אצלי סגור לחלוטין.

תמיר דיין: כפי שאמרה ישראלה, היום תערוכת הלגו מקבלת אלפי אנשים בחולון, המוזיאונים מקבלים אלפי אנשים, דקטלון מקבלת אלפי אנשים, איקאה מקבלת אלפי אנשים, פה אצלי אין ילדים, יש רק מבוגרים, יש פיקוח שלי צמוד, של תאגיד ציבורי עירוני שיש לי אינטרס שהדברים יתנהלו בצורה הכי טובה שאפשר.

תמיר דיין: יהיה רישום מראש ככל שאדרש לרישום מראש, יהיו פינות חיטוי, אנשים מבוגרים, לא מתקרבים אחד לשני, הם רוחצים ידיים, הם מקפידים על היגיינה, תהיה תחלואה נמוכה.

תמיר דיין: תערוכה לא שונה ממוזיאון, רק שבתערוכה האינטרס הוא כלכלי בעוד במוזיאון ובמקומות אחרים האינטרס הוא תרבותי.

תמיר דיין: אני צמצמתי חלק מהעובדים אצלי, ההעסקה הישירה של ענף התערוכות זה אלפי עובדים שאתם שופכים לשוק בהחלטה שלכם.

תמיר דיין: מעבר לזרז הכלכלי ולאלפי העסקים שייהנו מזה שיתקיימו אצלי תערוכות, התעשיות הרפואיות, הפרמצבטיות, הסייבר, ה- home and securityוכל הדברים שציינתי קודם.

תמיר דיין: כל מה שאני מבקש זה להחיל את אותם כללי היגיון שהחלתם על הקניונים, על מוזיאונים, על דקטלון ועל איקאה ועל תערוכת הלגו גם על התערוכות אצלנו, יש לזה תרומה מאוד מאוד משמעותית לכלכלה הישראלית.

תמיר דיין: הסיכון של התחלואה וההדבקה מאוד נמוכים.

תמיר דיין: הבעיה היחידה, לדעתי, של התחום הזה זה שלא היה לו קול ושופר ובשביל זה אנחנו כאן, ואנחנו שוב מודים לכם על ההזדמנות להשמיע את קולנו.

יפעת שאשא ביטון: תודה רבה, תמיר.

יפעת שאשא ביטון: יש לנו בקשות דיבור מהזום?

לאה גופר: לא.

יפעת שאשא ביטון: בבקשה, חבר הכנסת רזבוזוב.

יואל רזבוזוב: ממש במשפט.

יואל רזבוזוב: אני שמעתי את הדברים כאן ובאמת אנחנו חוזרים לאותו מצב כשענף אחד לא מבין למה פתחו את הענף השני כשאין שום היגיון.

יואל רזבוזוב: התערוכות הן תערוכות מקצועיות, כמו שאמרת, והתיירים לא יכולים להיכנס לארץ אז גם ככה אתם בהפסדים וככל שאתם לא מקיימים, לפחות אתם יכולים איכשהו להתאזן כשאתם מקיימים משהו והאורחים שלכם זה אזרחי ישראל, לתת לכם לפחות איכשהו לשרוד.

יואל רזבוזוב: אז באמת שאין שום סיבה שבאמת ענפים אחרים פתוחים, במיוחד שהתערוכה הזאת, כמו שאמרתם, בדרך כלל זה בתשלום והאנשים שבאים, יש שליטה על האנשים שנכנסים.

יואל רזבוזוב: אני לא רואה שום סיבה, אז אני באמת מחזק אתכם.

ישראלה שטיר אינשטיין: תודה רבה.

יפעת שאשא ביטון: תודה רבה, חבר הכנסת רזבוזוב.

יפעת שאשא ביטון: אתה רוצה להוסיף?

חיים עוז: כן.

חיים עוז: אני מבקש להסתכל לא רק על הצד הכלכלי, אלא גם על נושא התעסוקה.

חיים עוז: כל הכוונה היא להחזיר גם עובדים למעגל התעסוקה והפתיחה של התערוכות תיצור בצורה מיידית 6,000 איש שיחזרו לעבודה.

יפעת שאשא ביטון: כן, אמר את זה תמיר.

חיים עוז: לא, זה 12,000, אבל בצורה מיידית היא תחזיר 6,000 איש לעבודה ועוד במעגלים הנוספים.

חיים עוז: כלומר זה לא רק ליצור את הפלטפורמה הכלכלית, אלא באמת להניע גם את החזרת העובדים לעבודה.

חיים עוז: לא הכוונה בפיצוי או משהו כזה, הכוונה היא להחזיר וליצור מקום עבודה.

יפעת שאשא ביטון: קודם כל ברורה הנקודה והיא עוברת כחוט השני בכל הדיונים, אנשים רוצים לעבוד, הם לא רוצים פיצויים.

חיים עוז: ותנו לנו את האחריות על זה.

חיים עוז: אנחנו רוצים לקחת אחריות, תנו לנו את האחריות על זה.

יפעת שאשא ביטון: ברור.

יפעת שאשא ביטון: תודה רבה.

יפעת שאשא ביטון: את רצית משפט, אבל באמת משפט.

ישראלה שטיר אינשטיין: אני רציתי לומר שאם באמת אנחנו לא נוכל לחזור לעבודה אז גם אצלי האנשים שנמצאים היום אני מחזיקה אותם ואני אצטרך לשלוח אותם.

יפעת שאשא ביטון: הדברים ברורים, הנושא ברור.

יפעת שאשא ביטון: אדוני, רצית להתייחס?

אייל הלוי: כן.

אייל הלוי: שוב שלום ותודה.

אייל הלוי: אייל הלוי, מנכ"ל קבוצת פראגון, אנחנו חברה שעושה תערוכות וכנסים בינלאומיים.

אייל הלוי: הייתי פה כבר בוועדה והייתי רוצה רק מילה קצרה לפרוטוקול של הערכה לוועדה על מה שעשיתם בעבר ועושים.

אייל הלוי: זה עזר, הפגישות הקודמות עזרו וראינו תוצאות ואני מקווה שזה יקרה גם הפעם.

אייל הלוי: אני רוצה גם לחזק וגם להבהיר שעולם התערוכות והכנסים די ביחד, אבל דרך התערוכות יש כנסים קטנים והפוך.

אייל הלוי: ברור לי הנושא של הבריאות ולפני שלושה חודשים הייתה שיחה עם פרופ' גרוטו על מתווה שנכתב בנושא תערוכות, על מטר מרובע לאדם וכמה כנסים לצד תערוכות מותר לשים, כל אמצעי הבטיחות כבר ניתנו.

אייל הלוי: אנחנו יודעים שזה דבר דינמי בגלל שהנושא של הבריאות חשוב והעלייה בתחלואה וירידה וכל הדברים האלה לא כמו נושאים פיננסיים, פה זה צריך להינתן על פי הדינמיקה של התחלואה, אבל יש דרכים לפתור את זה, יש דרכים לפתור את הנושא של תערוכה.

אייל הלוי: אפשר לעשות תערוכות במטוס ואז לא תהיה בעיה ואז למעשה זה דומה.

אייל הלוי: תערוכות בינלאומיות וכנסים בינלאומיים יכולים להתקיים חלקית, אם צריכים להביא מרצה מסוים שיהיה בזום זה אפשר לעשות, אבל פה הנושא של תערוכות וכנסים חייב שייכנס לעבודה מיידית.

אייל הלוי: פרק הזמן שלוקח לעשות את זה הוא חצי שנה, מדברים על חזרה לעבודה, מדברים על דברים שקיימים היום, אנחנו לא רואים שום הבדל בין מה שמתקיים היום, דברים שמאשרים לקיים אותם, לבין הנושא הזה.

יפעת שאשא ביטון: הנושא ברור, אייל, אני חושבת שהוא עלה בצורה מדויקת ומחודדת.

יפעת שאשא ביטון: אני, ברשותכם, רוצה לשמוע את משרד הבריאות.

ישראלה שטיר אינשטיין: אני רוצה רק להוסיף, גם אנחנו וגם אייל יכולים לעשות תערוכות גם בלי כנסים, זאת אומרת הכנסים זה תוספת.

יפעת שאשא ביטון: בואי תני לי לנהל את מה.

יפעת שאשא ביטון: תודה רבה.

יפעת שאשא ביטון: פרופ' גרוטו, קודם כל התייחסות שלכם למה לא מאפשרים להם לפתוח.

יפעת שאשא ביטון: כשאני אומרת להם אני כן מכוונת גם לתערוכות וגם לכנסים המקצועיים.

יפעת שאשא ביטון: אגב, יש גם כנסים בבתי מלון, יש לנו הרבה מבקרים בבתי מלון, אבל כנס מקצועי בבית מלון אי אפשר לעשות גם עם פחות אנשים אפילו מאלה שנמצאים בבריכה.

יפעת שאשא ביטון: איזה סיבה יש לנו לא לאפשר להם לפתוח?

איתמר גרוטו: בסך הכול היה לנו מתווה שישבנו עליו ביחד והוא סוכם והיה מוסכם על כולם ואז התחילה עלייה מרשימה בתחלואה ונאלצנו חלק מהדברים לסגור בחזרה וחלק מהדברים שתוכננו להיפתח לא נפתחו.

יפעת שאשא ביטון: אבל למה דווקא הם?

יפעת שאשא ביטון: על מה זה יושב?

איתמר גרוטו: זה לא דווקא הם, זה עוד דברים, אני לא אעשה רשימה כאן של כל הדברים שנסגרו, אבל היו הרבה מאוד מגבלות שנכנסו מחדש ואני לא צריך לפרט אותם.

איתמר גרוטו: כרגע התוכנית, כמו שאמרתי גם בדיון הקודם ובדיונים קודמים, שב-1 בספטמבר אנחנו מתכננים להגיע עם המתווה שיכלול גם בין היתר מענה לכנסים ולתערוכות המקצועיות, כשבעצם המטרה היא שיהיה מתווה אחיד.

איתמר גרוטו: כמו שגם דיברת, חבר הכנסת מיקי לוי, מתייחסים לגודל ובתנאים הכלליים ולצורך העניין אם זה משהו דומה לקניון זה יהיה כמו קניון.

איתמר גרוטו: זאת אומרת אם זה תערוכה זה יותר דומה לקניון, ואם זה כנס זה יותר דומה לאירוע תרבות, או שאם יש בו שילוב של אוכל אז הוא דומה למסעדה, בעצם יש פה את כל המרכיבים שצריך לשקלל אותם.

איתמר גרוטו: כמו שאמרתי לכם גם בשולחנות העגולים, זו המטרה שלנו, ב-1.9 לצאת עם זה.

יפעת שאשא ביטון: אגב, לא חייבים לאכול בכנסים המקצועיים, אפשר לאכול כמו בבתי מלון.

קריאה: נכון, גם על זה דיברנו, אפשר לתת אוכל ארוז.

חיים עוז: יש פתרונות לכל דבר.

יפעת שאשא ביטון: אבל אפשר וצריך לתת להם לעבוד.

יפעת שאשא ביטון: אגב, מוזיאונים, הכול, בסוף אנחנו צריכים לראות איך אנחנו יוצרים איזה שהוא מתווה עם שכל לכולם, שהוא נוגע לכולם, והוא יהיה הרעיון המסדר בכל אחד מהתחומים שאנחנו מתייחסים אליו כשאנחנו מדברים על אותו סוג של אינטראקציה.

יפעת שאשא ביטון: אני בכוונה מחדדת את זה כי יש הבחנה בין הענף הזה לבין ענפים אחרים מבחינת אופי האינטראקציה.

יפעת שאשא ביטון: לכן אני חושבת, פרופ' גרוטו, שאם אנחנו נוכל להכניס את זה ולהתחבר גם לדיון הקודם על אולמות התרבות וב-1 בספטמבר לקבל מתווה שהם יוכלו להתחיל לפעול אז זה יהיה טוב לכולם, גם אם תצטרכו את העוד שבועיים היערכות, אבל לפחות אתם יודעים שיש אור ירוק.

יפעת שאשא ביטון: ושוב אני מוכרחה לומר גם כאן, אני תולה הרבה מאוד תקוות בתוכנית שלכם, בתוכנית של פרופ' גמזו, תוכנית הרמזור שתאפשר לרשויות המקומיות לנהל בתוך השטח שלהן את האירועים השונים ואת הפעילויות השונות בהתאם לרמת התחלואה שם ואני חושבת שזה יעזור לנו לעשות שכל בכל מה שקורה בתחום הזה, כמובן תוך כדי שאנחנו כל הזמן בוחנים גם את המצב הרפואי ואת מגמות התחלואה.

יפעת שאשא ביטון: אתה רוצה לומר משפט סיכום?

מיקי לוי: משפט.

מיקי לוי: לבושתי לא כיתבתי אותך, אני מתנצל, שלחתי גם לשר וגם לסגנו, שלחתי את המכתבים לפרופ' רוני גמזו, במכתב השני פעם ראשונה אני כתבתי 'אני מתחנן'.

מיקי לוי: בחיים שלי אני לא מתחנן, גם כשהייתי - - -

איתמר גרוטו: אני קיבלתי את המכתב.

איתמר גרוטו: אמנם לא כיתבת אותי, אבל זה הגיע אליי לתת מענה.

מיקי לוי: אז יש שם מילה אחת שאמרתי שאני מתחנן, כי באמת בכיתי עם 12,000 עובדים ו-20 מיליארד שקל.

מיקי לוי: 20 מיליארד שקל.

מיקי לוי: אני יודע מה זה המספרים האלה.

מיקי לוי: אז קודם כל אני מתנצל, אבל אם זה הגיע אליך מודה ועוזב ירוחם, תודה.

יפעת שאשא ביטון: אוקיי ואפילו תקבל תשובה והנה גם קיבלת התייחסות בלייב.

יפעת שאשא ביטון: אז אני ברשות

יפעת שאשא ביטון: כם מסכמת את הדיון שאנחנו מבקשים שעד ה-1 בספטמבר אנחנו נקבל תשובה והתייחסות לגבי עולם התערוכות עם תאריך יעד כדי שהם יוכלו להיערך ולהתארגן ואנחנו כמובן נעקוב כוועדה ונדרוש את התשובות בתאריך הזה.

יפעת שאשא ביטון: תודה רבה.

תמיר דיין: נדמה שהתשובה היא חיובית רק מדברים על המתווה, לא?

יפעת שאשא ביטון: סליחה?

תמיר דיין: התשובה היא חיובית רק מדברים על האופן שבו זה יתנהל?

יפעת שאשא ביטון: אנחנו מבקשים שעד ה-1 בספטמבר אנחנו נקבל אל הוועדה את האור הירוק כדי שאתם תוכלו לפעול, כמובן לצד המתווה שיוסכם ואז גם תוכלו להתארגן לפתיחה.

תמיר דיין: יופי, תודה רבה.

יפעת שאשא ביטון: תודה רבה לכם, הדיון נעול.